b'\n_START_ARTICLE_\nIn vivo\n_START_PARAGRAPH_\nIn vivo (Latin: i liv) er en betegnelse, som benyttes i biologi og l\xc3\xa6gevidenskab om eksperimenter, der foretages i en levende organisme. Dyrefors\xc3\xb8g (specielt vivisektion) og kliniske fors\xc3\xb8g er eksempler p\xc3\xa5 in vivo-forskning._NEWLINE_Det er almindeligt at udf\xc3\xb8re in vivo-fors\xc3\xb8g p\xc3\xa5 mus og rotter, og ogs\xc3\xa5 mennesker benyttes, f.eks. i de sidste faser af fors\xc3\xb8g med ny medicin eller som led i unders\xc3\xb8gelser i forbindelse med visse sygdomme, f.eks. unders\xc3\xb8gelser af nedbrydningshastigheden af et fremmedstof ved m\xc3\xa5ling af metabolitter i urin._NEWLINE_Fordelen ved in vivo-eksperimenter, i forhold til in vitro-eksperimenter, er, at man kan m\xc3\xa5le virkningen p\xc3\xa5 hele organismen. Ved test af medicinske pr\xc3\xa6parater kan dette v\xc3\xa6re med til at opdage bivirkninger.'